陸宣公
作者：陳長方
朝代：宋

paragraphs: 赤符兆此水，黄圖蒙楚氛。
上天眷李氏，未許鯨鯢吞。
胚胎出仁人，來佐文皇孫。
如鳳不鷙搏，坐使衆鳥君。
奉天累卵危，柱石繄公存。
奈何兒曹癡，但侈李渾勳。
或云詔令下，雪泣山南軍。
瑣瑣計功閥，淺識難與論。
君看商辛罪，詎可臣周文。
朝有一微子，國勢南山尊。
道大與時背，晚棄天之垠。
溟渤泄毫芒，世已高清芬。
窮通一吷耳，止止毋重云。